Опаковката на следващата версия на Moto G разкрива много подробности - Новини | Mobile Bulgaria
Опаковката на следващата версия на Moto G разкрива много подробности
27 юли 2015, 17:57 2101 прочитания 0 Коментара
Бразилски магазин публикува за кратко снимки на разопаковането на следващия бюджетен смартфон на Motorola от серията Moto G. Както обикновено, зорки и сръчни потребители са успели да съхранят част от снимките, които потвърждават основните характеристики на телефона, които вече станаха известни преди официалната премиера утре. Той ще работи с четириядрен процесор с тактова честота 1,4GHz (Snapdragon 410), ще има слот за две SIM карти и тунер за цифрова телевизия, който е специално допълнение за бразилския пазар.
Основната му камера ще бъде 13МР, а тази за видеоразговори – 5МР. Сред останалите характеристики са водоустойчивост по стандарта IPX7, предпазно стъкло Gorilla, 1GB RAM и 8GB вградена памет с опция за увеличаване. Снимките разкриват, че в комплекта ще има два цветни задни панела, но може би това важи само за бразилската версия. Вижда се и зарядно, каквото досега нямаше. Очакваме да има и версия с двойно повече оперативна и вградена памет и тя вече се появи в каталозите на различни онлайн магазини. Третото поколение на Moto G ще бъде представено на специално събитие на 28 юли, така че няма да се наложи да чакаме дълго за премиерата.
Източник: Hellomotohk
Предишна статияСериозен бъг застрашава почти всеки телефон с Android Следваща статияСпециална камера за любителите на риболова